## Pravilnik o uvjetima za ustroj odjela u općim i specijalnim bolnicama

### NN 106/2007 (17.10.2007.), Pravilnik o uvjetima za ustroj odjela u općim i specijalnim bolnicama

# MINISTARSTVO ZDRAVSTVA I SOCIJALNE SKRBI

**3097**

Na temelju članka 67. b stavka 2. Zakona o zdravstvenoj zaštiti (»Narodne
novine« br. 121/03, 48/05 i 85/06) ministar zdravstva i socijalne skrbi donosi

## PRAVILNIK

### O UVJETIMA ZA USTROJ ODJELA U OPĆIM I SPECIJALNIM BOLNICAMA

Članak 1.

Ovim se Pravilnikom propisuju uvjeti za ustroj odjela koje moraju ispunjavati
opće i specijalne bolnice.

Članak 2.

Pojedini pojmovi u smislu ovoga Pravilnika imaju sljedeće značenje:
1. Jedinica djelatnosti jest ustrojstvena jedinica opće i specijalne bolnice
koja je ustrojena na razini specijalizacija. U jedinici djelat­nosti mogu biti
ustrojene službe, specijalizirane službe i dnevne bolnice. Djelatnost je
predmetom ugovaranja s Hrvatskim zavodom za obvezno zdravstveno osiguranje.
2. Jedinica samostalne djelatnosti jest ustrojstvena jedinica opće i specijalne
bolnice koja je ustrojena na razini specijalizacija prema posebnim potrebama.
Jedinica samostalne djelatnosti nema ustrojstvene podjedinice.

Članak 3.

Služba jest ustrojstvena podjedinica jedinice djelatnosti koja u svom sastavu
može imati odjele i dnevnu bolnicu. Služba se može ustrojiti ako u radnom odnosu
na neodređeno vrijeme zapošljava najmanje dva specijalista određene uže
specijalizacije, odnosno specijalizacije ako u određenoj grani specijalizacije
nema uže specijalizacije te ako ima najmanje 15 bolesničkih postelja.
Iznimno od stavka 1. ovoga članka, služba u kojoj se provodi dijagnostička
djelatnost nema uvjet broja bolesničkih postelja.
Specijalizirana služba jest ustrojstvena podjedinica jedinice djelatnosti koja u
svom sastavu nema podjedinice. Specijalizirana služba može se ustrojiti ako u
radnom odnosu na neodređeno vrijeme zapošljava najmanje dva specijalista
određene uže specijalizacije, odnosno specijalizacije ako u određenoj grani
specijalizacije nema uže specijalizacije.

Članak 4.

Odjel jest ustrojstvena jedinica službe koja u svom sastavu može imati ambulante
i odsjeke.
Odjeli se ustrojavaju radi pružanja zdravstvene zaštite iz određene
specijalističko-konzilijarne djelatnosti na razini uže specijalizacije, odnosno
ako u određenoj grani specijalizacije nema uže specijalizacije, na razini
specijalizacije podijeljene prema anatomskim ili funkcionalnim podjelama.
Odjel se može ustrojiti ako u radnom odnosu na neodređeno vrijeme zapošljava
najmanje dva specijalista određene uže specijalizacije, odnosno specijalizacije
ako u određenoj grani specijalizacije nema uže specijalizacije.
Odjel mora imati najmanje 10 bolesničkih postelja.
Iznimno od stavka 4. ovoga članka, u odjelima u kojima se provodi dijagnostička
djelatnost nema uvjet broja bolesničkih postelja.

Članak 5.

Ambulanta jest ustrojstvena jedinica odjela koja se ustrojava radi pružanja
specijalističko-konzilijarne zdravstvene zaštite.

Članak 6.

Odsjek jest ustrojstvena jedinica odjela koja se može ustrojiti prema potrebama
pružanja posebne zdravstvene zaštite.
Odsjek mora imati najmanje 5 bolesničkih postelja.

Članak 7.

Dnevna bolnica jest ustrojstvena jedinica za pružanje dijagnostičko-terapijske
zdravstvene zaštite izvanbolničkih bolesnika uz kratkotrajni boravak bolesnika u
bolnici.
Dnevna bolnica može se organizirati na razini jedinice djelatnosti ili službe
ovisno o djelatnosti dnevne bolesti.
Dnevna bolnica jedinice djelatnosti, odnosno službe mora imati najmanje 5
bolesničkih postelja.

Članak 8.

Odgovorna osoba jedinice djelatnosti i jedinice samostalne djelatnosti jest
predstojnik jedinice djelatnosti.
Odgovorna osoba službe i specijalizirane službe jest pročelnik.
Odgovorna osoba odjela i dnevne bolnice jest voditelj odjela, odnosno voditelj
dnevne bolnice.

Članak 9.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/07-01/62
Urbroj: 534-07-07-1
Zagreb, 9. listopada 2007.

Ministar
**prof. dr. sc. Neven Ljubičić**, v. r.

Pravilnik, NN 106/2007-3097
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)